**ВЛАДА НА РЕПУБЛИКА СЕВЕРНА МАКЕДОНИЈА
МИНИСТЕРСТВО ЗА КУЛТУРА**

Врз основа на член 64 став (1) од Законот за културата („Службен весник на Република Македонија“  бр. 31/98, 49/03, 82/05, 24/07, 116/10, 47/11, 51/11, 136/12, 23/13, 187/13, 44/14, 61/15, 154/15 , 39/16и 11/18), Министерството за култура објавува

**КОНКУРС**

**ЗА УЧЕСТВО ВО ФИНАНСИРАЊЕ ПРОЕКТИ НА ПРАВНИ ЛИЦА ОД РЕПУБЛИКА СЕВЕРНА МАКЕДОНИЈА КОИ СЕ ПОДДРЖАНИ ОД ПРОГРАМАТА КРЕАТИВНА ЕВРОПА (2014-2020) - ПОТПРОГРАМА КУЛТУРА НА**

**ЕВРОПСКАТА УНИЈА**

**ЗА 2020 ГОДИНА**

I. ОПШТИ ИНФОРМАЦИИ И КАТЕГОРИИ

* Министерството за култура во 2020 година ќе учествува во финансирањето на правни лица од Република Северна Македонија вклучени како проектни партнери (носители или коорганизатори) во проекти од програмата „[Креативна Европа - потпрограма Култура](https://ec.europa.eu/programmes/creative-europe/culture)“, на Европската Унија за категориите:
* Проекти за соработка од поголем обем;
* Проекти за соработка од помал обем;
* Проекти поврзани со Европската година на културното наследство 2018 година;
* Проекти за литературни преводи;
* Европски платформи.

Проектите треба да се одобрени од страна на Извршната агенција за образование, аудиовизуелна дејност и култура (ИА) во рамки на подолу наведените повици:

* Call for proposals EACEA 32/2019: Support for European cooperation projects 2020
* Call for proposals EACEA 34/2018: Support for European cooperation projects 2019
* Call for Proposals EACEA 32/2017: Support for European cooperation projects 2018
* Call for Proposals EACEA 35/2017: Support for European cooperation projects related to the European Year of cultural Heritage 2018
* Calls for proposals EACEA 15/2017: Support to Literary translation projects.
* Calls for proposals EACEA 13/2018: Support to Literary translation projects.
* Calls for proposals EACEA 07/2019: Support to Literary translation projects.
* Calls for proposals EACEA 06/2017

Напомена: Поради ново настантатата состојба со панедмијата од КОВИД 19, подносителите на пријавите треба да се придржуваат до инструкциите на Европската Kомисија содржани во документот: „Прашања и одговори во врска со имплементација на активностите на проектите поддржани од програмата Креативна Европа во време на КОВИД 19“. Документот може да се превземе на следниот линк: <https://ec.europa.eu/programmes/creative-europe/sites/creative-europe/files/creative-europe-covid19-qa2-11-04-20.pdf>

Согласно горенаведените инструкции подносителите се должни во пријавата и/или со посебен документ да го известат Министерството за култура доколку од страна на ИА им се одобрени промени во реализацијата на нивните активности до 31.12.2020 г.

II. УСЛОВИ ЗА УЧЕСТВО НА КОНКУРСОТ

* Право на учество на Конкурсот имаат правни лица: установи од областа на културата (национални, локални или приватни), здруженија, сојузи, асоцијации, трговски друштва, трговци поединци и слично, регистрирани во Република Северна Македонија за дејности од областа на културата, а кои се проектни партнери, било како носители или како коорганизатори, во проекти кои веќе се одобрени и чија реаизација се спроведува согласно критериумите на горенаведените повици за програмата „Креативна Европа - потпрограма Култура“
* Правните лица, кои биле поддржани од Министерството за култура за реализација на проекти од програмата „Креативна Европа - потпрограма Култура“ “ во претходниот период, треба да ги имаат исполнето сите обврски во согласност со склучените договори со Министерството за култура.
* Општините, општините во градот Скопје и Градот Скопје немаат право на учество на Конкурсот.

III. КРИТЕРИУМ

* Основен критериум е правните лица од Република Северна Македонија да се проектни партнери (носители или коорганизатори) во одобрени проекти од програмата „Креативна Европа - потпрограма Култура“.

IV. ПРОЦЕНТ НА УЧЕСТВО НА МИНИСТЕРСТВОТО ЗА КУЛТУРА ВО ФИНАНСИРАЊЕТО НА ПРОЕКТИТЕ

* Министерството за култура ќе учествува во финансирањето на проектните партнери од Република Северна Македонија за тековната 2020 година во зависност од предвидената контрибуција за поддршка во различните категории од потпрограмата Креативна Европа – потпрограма Култура, а во согласност со условите на конкурсите на Европската комисија - ИА во веќе одобрените проектите, односно:
* за Проекти за соработка од помал обем ќе се обезбеди кофинансирање до 30 % од одобрениот буџет кој треба да го обезбеди проектниот партнер од Република Северна Македонија за учество во проектот (минималното задолжително учество на проектните партнери во оваа категорија изнесува 40% од вкупниот буџет на одобрениот проект );
* за Проекти за соработка од поголем обем ќе се обезбеди кофинансирање до 30%, од одобрениот буџет кој треба да го обезбеди проектниот партнер од Република Северна Македонија за учество во проектот (минималното задолжително учество на проектните партнери во оваа категорија изнесува 50% од вкупниот буџет на одобрениот проект);
* за проекти поврзани со Европската година на културното наследство 2018 година ќе се обезбеди кофинансирање до 30 %, од одобрениот буџет кој треба да го обезбеди проектниот партнер од Република Северна Македонија за учество во проектот (минималното задолжително учество на проектните партнери во оваа категорија изнесува 40% од вкупниот буџет на одобрениот проект);
* за Литературни преводи ќе се обезбеди кофинансирање до 30 %, од одобрениот буџет кој треба да го обезбеди корисникот од Република Северна Македонија за учество во проектот (минималното задолжително учество на корисникот во оваа категорија изнесува 50% од вкупниот буџет на одобрениот проект);
* за Европски платформи ќе се обезбеди кофинансирање до 50 % од одобрениот буџет кој треба да го обезбеди проектниот партнер од Република Северна Македонија за учество во проектот (минималното задолжително учество на проектните партнери во оваа категорија изнесува 20% од вкупниот буџет на одобрениот проект);
* Доколку проектот е одобрен од страна на Европската комисија - ИА, проектниот партнер од Република Северна Македонија има право на финансирање од Министерството за култура на одобрениот проект во висина до дефинираните проценти според категоријата на одобрен проект.

V. НАЧИН НА ПРИЈАВУВАЊЕ

И РОКОВИ ЗА ПОДНЕСУВАЊЕ НА ПРИЈАВИТЕ

* Пријавата, која е составен дел од Конкурсот, е објавена на веб-страницата на Министерството за култура на денот на објавување на овој конкурс.
* Пријавата задолжително се презема од веб-страницата на Министерството за култура [www.kultura.gov.mk](http://www.kultura.gov.mk/) и се пополнува во електронска форма со впишување податоци на означеното место, се потпишува од овластено лице и се доставува во печатена форма во Министерството за култура. За секој проект се пополнува одделна пријава.
* Пријавите се доставуваат до Министерството за култура по пошта (ул. „Ѓуро Ѓаковиќ“ бр. 61, 1000 Скопје), со датум на поштенскиот жиг, или лично во пи­сар­ни­цата на Министерството најдоцна до 16:00 часот во работните денови.
* Нема да бидат разгледувани следниве пријави: доставени по истекот на рокот на Конкурсот, пополнети на несоодветен образец, доставени по електронска пошта, нецелосно пополнети и некомплетни пријави без приложена документација која задолжително се бара. Материјалите доставени со пријавите на Конкурсот не се враќаат.
* Крајниот рок за доставување на пријавите е 19 јуни 2020 година

VI. ИЗВЕСТУВАЊЕ ЗА РЕЗУЛТАТИТЕ

* Министерството за култура на својата веб-страница ќе ги објави проектите на проектните партнери од Република Северна Македонија во чие финансирање ќе учествува и Министерството за култура.
* За секој поддржан проект ќе бидат објавени следниве информации: име и краток опис, листа на партнери, период на реализација, вкупен буџет на проектот, годишен буџет на проектниот партнер од Република Северна Македонија во проектот и средства одобрени за тековната година од Министерството за култура за проектниот партнер од Република Северна Македонија.

VII. ДОГОВОР ЗА КОФИНАНСИРАЊЕ

* Со проектните партнери од Република Северна Македонија, Министерството за култура ќе склучи договор за учество во финансирање.

VIII. ДОПОЛНИТЕЛНИ ИНФОРМАЦИИ

Дополнителни информации во врска со Конкурсот може да се добијат во Секторот за европски интеграции на телефонскиот број 02/3207-443/433,кај одговорното лице Дејан Котев.